国殇
作者：屈原
朝代：战国
主题：楚辞
篇章：九歌

paragraphs: 操吴戈兮被犀甲，车错毂兮短兵接
旌蔽日兮敌若云，矢交坠兮士争先
凌余阵兮躐余行，左骖殪兮右刃伤
霾两轮兮絷四马，援玉枹兮击鸣鼓
天时怼兮威灵怒，严杀尽兮弃原野
出不入兮往不反，平原忽兮路超远
带长剑兮挟秦弓，首身离兮心不惩
诚既勇兮又以武，终刚强兮不可凌
身既死兮神以灵，魂魄毅兮为鬼雄。